કાંદાની આ દાદાગીરી આજની નથી, આદિકાળની છે. એમાં હમણાં હમણાં તો એવું ફાટ્યું કે રાજકારણનું પ્યાદું બની ગયું! બાકી આદિકાળમાં એનું પાંચીયુ પણ ન આવતું બોલો! ભગવાને કોઈ દિવસ કાંદા-બટાકાનું શાક ખાધું હોય કે સીતાજીએ શ્રી રામને ક્યારેય કાંદા-ટામેટાની સેન્ડવીચ બનાવી આપી હોય એવું તુલસીદાસે ક્યાંય લખ્યું છે ખરું? આ તો જેના નસીબમાં જૈન બનવાનું આવ્યું નથી એમણે જ આ કાંદાને કાદુ મકરાણી બનાવી દીધો! બાકી કાંદો બહુ બહુ તો મૂર્છિતને ભાનમાં લાવવા વપરાતો. નાકને કાંદાનું ટચિંગ આપો, એટલે મૂર્છિત ઉભો થઇ જતો. એમાં આપણાવાળાએ એને કસ્તૂરી કહી દીધી. સારું છે કે શ્રીફળ નથી કહ્યું. નહીં તો આપણા શ્રદ્ધાળુઓ તો શ્રીફળને બદલે કાંદા લઈને પૈણવા ગયા હોત!